google/wiki40b huggingface dataset:
טיילת ארמון הנציב

שלוש הטיילות

הטיילת המכונה טיילת ארמון הנְציב מורכבת, למעשה, משלוש טיילות משנה, אשר נבנו אחת אחר השנייה, על ידי אדריכלים שונים. הטיילות מקושרות ביניהן פיזית, אך בנויות בסגנונות ארכיטקטוניים שונים: טיילת גבריאל שרובר, טיילת דניאל האז וטיילת ריצ'רד גולדמן.

טיילת שרובר

טיילת שרובר היא טיילת הממוקמת בין שכונת תלפיות מזרח לשכונת צפון תלפיות, מערבית לטיילת האז. הטיילת נבנתה ביוזמת הקרן לירושלים במימון "קרן גבריאל שרובר", וקרויה על שמו של גבריאל שרובר, בנה של הנדבנית גיטה שרובר. בנייתה החלה ב-1987, והיא נחנכה שנתיים לאחר מכן. הטיילת נבנתה על פי תוכניות של אדריכל הנוף שלמה אהרונסון. הטיילת ממוקמת בין קצה טיילת האז על רכס הר העצה הרעה בקרבת ארמון הנְציב לבין רחוב נעמי בשכונת אבו תור.
הטיילת אמורה לדמות שני עולמות שונים בו זמנית: האחד דמוי-מדבר וכפרי, ואילו השני עירוני ומתוחכם. המתח בין שני העולמות מתאפשר בין הקרבה לעיר מחד, והצמחייה והקרבה למדבר מאידך. לאורך הטיילת נבנו פרגולות המצלות על ספסלים הצופים לעבר יער השלום, הר הזיתים והרי מואב.
במרכז הטיילת נבנתה רחבה למופעים, ומולה ספסלי אבן. לצדי הרחבה מצויים חדרי הלבשה.
בעת בניית הטיילת נטעו לאורכה שבעת המינים וכן למעלה מ-600 עצי זית, עצי חרוב ודובדבן. בנוסף, בטיילת אף שוחזר מוביל מים מימי בית שני שנועד להביא מים לירושלים מכיוון דרום.
טיילת שרובר היא אחת מארבע היצירות הארכיטקטוניות שנבחרו לייצג את ישראל בביאנלה של ונציה בשנת 1991.

טיילת האז

טיילת האז הממוקמת על הר העצה הרעה, בסמיכות לארמון הנציב, נשקפת אל עבר העיר העתיקה, הר הבית והר הזיתים. טיילת מישורית זו, המקבילה לרחוב דניאל ינובסקי, נמתחת לאורך 600 מטר וברחוב של כ-6 מטר, מטיילת שרובר לארמון הנְציב. בנייתה החלה ב-1984, והיא נחנכה בשנת 1987. הטיילת נבנתה כחלק מפיתוח כביש הגישה לארמון הנציב, במקום נזקרה פסולת בנייה והקרן לירושלים נרתמה לשיקום השטח. הטיילת נבנתה על פי תוכנית של אדריכלי הנוף שלמה אהרונסון, יהודית גרין ולורנס הלפרין, והייתה הטיילת הראשונה שנבנתה באזור זה. לימים, נבנתה ממערב לה טיילת שרובר וממזרח לה טיילת גולדמן. הטיילת קרויה על שם בני הזוג וולטר ואליס האז, מבעלי חברת לוי שטראוס ושות', שתרמו את הכסף להקמתה.
לטיילת, הבנויה בראש הרכס, צורה מישורית השומרת על צורת הרכס. הטיילת בנויה בצורה של אמת מים, ומזכירה אמות מים עתיקות שנמצאו באתר, וכן מבנה הטיילת נועד להוות משקל נגד לנוף החומות של העיר העתיקה. הטיילת מעוצבת בסגנון אר דקו מנדטורי התואם את מבנה ארמון הנציב הסמוך. בטיילת נבנו רחבה למופעים, בית קפה ומסעדה.
באוקטובר 2013 גילה באקראי מנהל מחוז ירושלים של המועצה לשימור אתרי מורשת בישראל כי פרגולת מתכת חריגה בגודלה הוקמה בצמוד למסעדת המקום. זו פוגעת בנוף הנשקף מרחבת המצפור של הטיילת לכיוון העיר העתיקה. אישור הבנייה הוענק על ידי ועדת הרישוי העירונית. בנוסף, גודלה וגובהה של הפרגולה, שגרמו לסערה בקרב פעילי סביבה ובמועצה לשימור אתרי מורשת, אינם עומדים בקנה אחד עם שמירה על זכויות היוצרים של מתכנני המקום.

טיילת גולדמן

טיילת גולדמן היא המזרחית מטיילות רכס הר העצה הרעה שבמזרח ירושלים בתכננו של  לורנס (לארי) הלפרין. טיילת זו נמתחת מארמון הנציב, לכיוון מזרח, עד לכפר ג'בל מוכבר. הטיילת נבנתה על ידי תרומתו של ריצ'רד גולדמן, ונפתחה לקהל הרחב בשנת 2003. במקום מצויות חפירות ארכאולוגיות והתגלתה בקרבת הטיילת אמת מים מתקופת החשמונאים.
ארתור הרצברג

הרב אברהם [ארתור] הֶרְצְברג (אנגלית: Arthur Hertzberg;‏ 9 ביוני 1921 - 17 באפריל 2006) היה רב קונסרבטיבי, פרופסור ליהדות, היסטוריון וממנהיגי יהדות ארצות הברית במאה ה-20.

ביוגרפיה

נולד כאברהם הרצברג בעיירה לוּבַּצ'וֹב (Lubaczów) שבדרום-מזרח פולין ב-9 ביוני 1921. אביו היה צבי אלימלך הרצברג, רב אורתודוקסי מחסידות בעלז. כשהיה בן חמש עברה המשפחה לארצות הברית, קודם לאוהיו, ואחר כך לבולטימור בה כיהן אביו כרב. מגיל צעיר הכין את עצמו הרצברג למשרה של רב ולמד תלמוד במקביל ללימודי חול. הוא סיים תואר ראשון באוניברסיטת ג'ונס הופקינס שבמרילנד, בהיסטוריה ובשפות שמיות. הוא למד יהדות בבית המדרש לרבנים באמריקה, המוסד האקדמי העליון של הזרם הקונסרבטיבי, ובשנת 1943 הוסמך על ידם לרבנות. הוא נישא בשנת 1950 לפיליס קאנון, ולזוג נולדו שתי בנות. נפטר בשנת 2006 כשהוא בן 84 שנים.
בין השנים 1951 ל-1953 כיהן כרב צבאי בחיל האוויר האמריקני. הוא התגורר באינגלווד שבניו ג'רזי, שם היה רב של קהילת בבית הכנסת הקונסרבטיבי עמנו-אל משנת 1956 עד לשנת 1985.

פעילות אקדמית

בנוסף להיותו רב קהילה, היה אקדמאי מכובד וצבר מוניטין והכרה על ספריו שגוללו את תולדות יהודי ארצות הברית ועל התנועה הציונית. הוא חיבר עשרות ספרים, מאמרים ומחקרים שעסקו בכל תחומי ההיסטוריה, ההגות והמחשבה של היהדות והציונות, ורבים מספריו מהווים כטקסט יסוד בתחומם.
הרצברג סיים לימודי דוקטורט בהיסטוריה בשנת 1966 מאוניברסיטת קולומביה. הוא לימד במספר מוסדות, בהם אוניברסיטת קולומביה, אוניברסיטת פרינסטון, אוניברסיטת ראטגרס, האוניברסיטה העברית בירושלים ובדארטמות' קולג'. משנת 1991 ועד מותו ב-2006 שימש כפרופסור אורח למדעי הרוח באוניברסיטת ניו יורק. 
הרצברג חקר את תופעת האנטישמיות בספרו משנת 1968, שהיה מבוסס על עבודת הדוקטורט שלו, "הנאורות הצרפתית והיהודים: מקורות האנטישמיות המודרנית", בו טען כי מקור האנטישמיות מגיע לראשית ימי עידן האורות ולפילוסופים כדוגמת וולטר.
בשנת 2003 יצא לאור ספרו האחרון, אוטוביוגרפיה אישית השזורה בקורות העם היהודי, הנקרא "יהודי באמריקה, חיי ומאבק של עם על זהותו". במאמר ביקורת על הספר כתב ג'ייקוב ניוזנר, פרופ' ללימודים יהודיים, "הרצברג הוא האינטלקטואל הבולט ביותר של יהדות ארצות הברית".

פעילות חברתית

הרצברג השתתף במצעד הרבנים באוקטובר 1943 בבירת ארצות הברית וואשינגטון בקריאה לכוחות הברית לפעול לעצירת השמדת היהודים באירופה. כיהן כנשיא הקונגרס היהודי האמריקני בין השנים 1972 ל-1978 ובמקביל כיהן גם בוועד הפועל של הקונגרס הציוני העולמי. בשנים 1975-1991 היה סגן הנשיא של הקונגרס היהודי העולמי. הרצברג היה פעיל בהתנועה לזכויות האזרח של ארצות הברית והיה בין חשובי היהודים שהתגייסו למטרה זו, והוא אף השתתף במצעד המפורסם של מרטין לותר קינג ב-1963 שבו נאם את הנאום, יש לי חלום. 
הרצברג היה ציוני מתחילת דרכו, ובשנת 1947 נסע לארץ ישראל לעזור בהקמתה. לאחר מלחמת ששת הימים תמך הרצברג בהקמת מדינה פלסטינית, נושא ששם אותו במחלוקת עם רבים בקהילה היהודית, בעת שהנושא היה פחות מקובל מבימינו, אולם לא חשש להביע את דעתו. הוא תמך בתנועת שלום עכשיו.
הרצברג ביקר את הסתמכות של יהודי ארצות הברית על זכר השואה כמכשיר לביצור תחושת הקהילתיות והזהות היהודית. הוא קרא למוזיאון השואה האמריקני, "הקתדרלה הלאומית ליהדות של יהודי ארצות הברית". הוא רצה לראות את הזהות היהודית מבוססת על תכנים נוספים פרט לזכר השואה.
הארי פ. בירד

ביוגרפיה

בירד נולד בעיירה בריוויל שבמחוז קלארק בווירג'יניה. הוא היה צאצא לאחת המשפחות הראשונות שיישבו את וירג'יניה והקימו בה מטעים רחבי ידיים במאה ה-17. אחיו היה חלוץ התעופה האמריקאי ריצ'רד בירד, חוקר הקוטב הצפוני והדרומי, ומהראשונים שחצו את האוקיינוס האטלנטי בטיסה ישירה.
בירד החל תחילה כמוציא לאור של העיתון של אביו, "Winchester Star", ב-1903, ובהמשך רכש מספר עיתונים נוספים. בתקופה זו עוצבו עמדותיו הכלכליות, שליוו אותו בהמשך דרכו הפוליטית. ב-1908 הפך לנשיא חברת הכבישים "Valley Turnpike". ב-1915 נבחר לראשונה לסנאט של וירג'יניה.
בירד נחשב דמות משמעותית בתהליך הארגון-מחדש והמודרניזציה שעברה ממשלת וירג'יניה, ומהדמויות הדומיננטיות ביותר במפלגה הדמוקרטית של וירג'יניה במחצית הראשונה של המאה ה-20. ב-1925 נבחר למושל וירג'יניה, וב-1933 נבחר לסנאט האמריקאי, שם כיהן עד 1965. הוא הפעיל בסנאט שיטת קבלנות-קולות יעילה, שהשפיעה מאוד על החקיקה והפוליטיקה בתקופתו; היא כונתה על שמו "Byrd Organization".
בירד נודע גם בשל עמדותיו הפוליטיות הגזעניות, והוא תמך בין השאר בהפרדה גזעית בין שחורים ללבנים. הוא התנגד בתוקף לאינטגרציה גזעית בבתי הספר הציבוריים, ודווקא לאחר פסק דין בראון נגד מועצת החינוך פעל במהירות לסגירתם של מספר מערכות בתי ספר ציבוריים מעורבים בווירג'יניה בשנים 1959-1964 (עד שבית המשפט עצר זאת בסוף שנות ה-60, בטענה שהמהלך מנוגד לחוקת ארצות הברית). בעקבות זאת נמנעו לימודים ממספר רב של תלמידים שחורים במחוזות אחדים בווירג'יניה, והם כונו "הדור האבוד".
בירד פרש מהסנאט ב-1965 מסיבות בריאותיות. בנו, הארי פ. בירד הבן, המשיך בעקבותיו והחליף אותו כמייצג וירג'יניה בסנאט. 
בירד היה נשוי לאן דגלאס בוורלי, והיו לו 4 ילדים. הוא מת מסרטן המוח ב-1966, בגיל 79.
טטרדרכמא

טטרדרכמא (ביוונית: "ארבע דרכמאות") היה מטבע אתונאי בו נעשה שימוש החל מהמאה החמישית לפנה"ס. מטבע זה הפך, בשל ההשפעה הרבה של הכלכלה האתונית למטבע העיקרי בו נעשה שימוש ביוון העתיקה ובעולם היווני עד לתקופתו של אלכסנדר מוקדון. 
על מטבע זה היה פרופיל ראשה של האלה אתנה בחזיתו, וינשוף סמל החוכמה וסמל האלה, בגבו. בלשון הדיבור כונו המטבעות גלאוקיי (γλαῦκαι - ינשופים).
יורי לוגביננקו

קריירה

לוגביננקו התחיל את הקריירה שלו במחלקת הנוער של אקטובה. בגיל 18 הצטרף לקבוצה הבוגרת ובמהירות השתלב בה והפך לשחקן הרכב. בעונתו השנייה במועדון זכה באליפות הראשונה שלו בקריירה. ב-17 באוגוסט 2013 ערך את הופעתו ה-172 בליגה במדי המועדון ובכך הפך לשיאן ההופעות של המועדון בליגה.
ב-23 במאי 2008 ערך את הופעת הבכורה שלו בנבחרת קזחסטן בהפסד 5-0 לרוסיה. ב-1 ביוני 2012 הבקיע את שער הבכורה שלו בנבחרת בניצחון 2-5 נגד קירגיזסטן.
איתי לוקץ'

ביוגרפיה

לוקץ' החל את דרכו כראפר עצמאי, ובשנת 2004 הצטרף לקולקטיב ההיפ הופ "פי. אר טרופרז", בו היו חברים גם נועה פארן, אורטגה, פלד והראפר קלין (השחקן אנטון אוסטרובסקי).
בשנת 2006 השתתף באלבומם של הדג נחש, "בעזרת הג'אם", בשיר "להביא את המכה".
בשנת 2008, עם פירוק הפי. אר טרופרז, הוציא את אלבום הבכורה שלו "לא דובים ולא יער", אותו הפיק גדי חינקיס, יוצא להקת פרברים רפיוג'יז. את האלבום אייר אמן הקומיקס גבריאל בן משה. ל"שיר נפלאפי" מהאלבום, הוכן קליפ אנימציה על ידי אסף בילט. האלבום הופץ על ידי חברת היי פייבר הפקות באמצעות היי פידלטי בישראל, וחברת The Orchard ברחבי העולם.
בשנים 2006–2009 השתתף לוקץ' בפרסומות ובשנת 2008, עם השקת אתר "MTV ישראל" קיבל לוקץ' תוכנית אינטרנטית בשם "לוקץ' הולך לאכול", בה הגיש ביקורות מסעדות.
בסוף 2009 פרסם ב-Youtube קליפ פרודיה שכונה "ענת בנאי". השיר זכה לכחצי מיליון צפיות ביוטיוב ובעקבותיו החל לוקץ' להוציא קליפים פרודיים שונים.
בשנת 2010 שר והלחין לוקץ' את שיר הנושא לסדרה "חסמבה דור 3". בתחילת 2011 קיבל לוקץ' פינה קבועה לקליפים הסאטיריים שלו בערוץ "HOT Comedy Central" בתוכנית המעבדה.
ביולי 2011 הוציא אלבום שני בשם "פלטינה" בהפקתו של אורי שוחט. לוקץ' מנה את "דה לונלי איילנד", טי-פיין וליל ויין כגורמים שהשפיעו עליו ביצירתו של אלבום זה. בשנת 2011 הוציא את השיר "אצלנו בשכונה".
בשנים 2012–2013 השתתף לוקץ' בסדרת הקומדיה "האוניברסיטה" ששודרה בערוץ הוט קומדי סנטרל. במאי 2013 הוציא את השיר "איש המערות" יחד עם פישי הגדול. ביוני הוציא קליפ בכיכובו ובכיכובה של ירדן מרחבי ל"שיר השמנה", אשר זכה בשיתופים רבים ופרסום רב, ובנובמבר הוציא קליפ בכיכובו ובכיכוב תומר אופנר עבור שירו "אחותך עושה לי את זה". בפברואר 2014 הוציא את הקליפ "לי יש נענע לך יש תה" עם סתיו מתוכנית הטלוויזיה היפה והחנון. ביוני 2014 הוציא קליפ ביחד עם יורן דוידי (מהצמד תירס סקסואל) בשם "שיר אהבה".
ב-28 ביוני 2017 הוציא את השיר "שתה את התה" מתוך האלבום "גל גדות" שיצא באותה שנה. ב-2018 השתתף בתוכנית המציאות משחקי השף אך לא עבר את שלב המיון הראשון.
ב-17 במאי 2018 הוציא שיר על השף אסף גרניט.
בדצמבר 2018 הוציא לוקץ' אלבום משותף בן 10 קטעים, עם הראפר והמוזיקאי סגול 59, תחת הכינוי "סדרני העבודה". האלבום, שנקרא "חורשים בבוץ" הוא יצירה פארודית-הומוריסטית בסגנון הקאנטרי, וניתן להורדה בחינם.

חיים אישיים

ב-מאי 2018 נישא לזמרת הילה חלואני.
בת-שבע מטפסת

מאפייני הצמח

עלי בת-שבע מטפסת הם דמויי ביצה מוארכת, מבריקים וכהים. ענפיו גמישים ונכרכים ומכילים מיץ חלבי. כותרת הפרח מצופה דונג וצבעה לבן אחיד. גביע הפרח דומה לכוכב ובמרכזו ישנה כותרת ריחנית דו-גונית. הפרח מפריש טיפות צוף שכמותן תלויה בטמפרטורה, הצוף מושך חרקים וצופיות. לצמח ישנה מערכת שורשים קטנה. בת-שבע מטפסת אוהבת לחות ורגישה לקור ולעודף מים. היא עשיה להגיע לגובה של 8-10 מטר הטמפרטורה האידיאלית עבורה היא 16-19 מעלות בלילה וכ-22 מעלות ביום. הצמח מתרבה בקיץ על ידי ייחורים הכוללים זוג עלים, מפרק וקטע ענף לידם.

 תהליך פריחת הצמח

פריחת הצמח היא פריחה מיוחדת, לפני הפריחה שבה נפתחים העלים נראה כמו כתם שעווה בצבע בורדו, שהולך מתבהר וגדל, לאחר מכן הוא נפתח למשטח מעוגל המכיל מספר ניצנים שהולכים ונפתחים לכ- 20 כוכבים שעירים בקטיפה ורודים קטנים, שלכל אחד מהם כוכב קטן נוסף במרכזו, עם מרכז צהוב. בת-שבע הוא צמח מטפס אשר כשמתחילים להשריש אותו מענף צעיר הוא מוציא מקום לפרח ופורח בפעם הראשונה אחרי שבע שנים. לאחר מכן בכל שנה הוא פורח באותו מקום לפחות פעם בשנה.
תקשורת טורית מסונכרנת

תקשורת טורית מסונכרנת היא פרוטוקול לתקשורת טורית, בו מידע נשלח בזרם נמשך ובקצב הנקבע על ידי ההתקן המנהל.
כדי לייצר תקשורת מסונכרנת, נדרש שהשעונים בהתקני השידור והקליטה יהיו מסונכרנים - כלומר פועלים באותו קצב, וההתקן הקולט מפענח כל אות, לאחר אותו מרווח זמן שבשימוש ההתקן המשדר, לשם כך בנוסף לקו הנתונים המחבר בין ההתקנים נדרש קו נוסף המורה להתקנים את הזמן האידיאלי לכתיבת ולקריאת כל ביט, בניגוד לתקשורת אסינכרונית בתקשורת כזו לא נדרשות סיביות המורות על התחלת התקשורת או סיומה, ומסיבה זו תקשורת טורית סנכרונית, מאפשרת מעבר של יותר מידע בזמן נתון, מאשר תקשורת טורית שאינה מסונכרנת. 
בזכות הקו הנוסף (המכונה בדרך כלל CLK או clock) אין חשש לאבד לאחר זמן את הסינכרון ולא נדרש סינכרון מחדש.
Enemy of God

ניתוח מוזיקלי

השפעות הדת' מטאל המלודי בולטות במיוחד באלבום, שמציג מוזיקה וליריקה קודרת ואפלה יותר. שיר הנושא "Enemy Of God", המבקר את הדת ומציג אותה כמניע למלחמה ולרצח, נחשב לאחד מהשירים הטובים ביותר של הלהקה, ומבוצע כמעט בכל הופעה חיה של קריאייטור. רבים משירי האלבום עוסקים במלחמה, אלימות ומוות.
ארץ ישראל (יהדות)

מעלותיה החומריות של ארץ ישראל

נראה שהתנ"ך מייחס לחבל גאוגרפי זה מספר מעלות. מצד אחד מעלות חומריות ושפע כלכלי, ובהתאם לכך הארץ מכונה במספר מקומות במקרא "אֶרֶץ זָבַת חָלָב וּדְבָשׁ", וכן "אֶרֶץ אֲשֶׁר לֹא בְמִסְכֵּנֻת תֹּאכַל בָּהּ לֶחֶם, לֹא תֶחְסַר כֹּל בָּהּ, אֶרֶץ אֲשֶׁר אֲבָנֶיהָ בַרְזֶל, וּמֵהֲרָרֶיהָ תַּחְצֹב נְחשֶׁת." (דברים, ח', ט'). ועם זאת לארץ מיוחסות מעלות רוחניות. ארץ שיש בה השגחה אלוהית מיוחדת ותמידית: "אֶרֶץ אֲשֶׁר ה' אֱלֹהֶיךָ דֹּרֵשׁ אֹתָהּ, תָּמִיד עֵינֵי ה' אֱלֹהֶיךָ בָּהּ, מֵרֵשִׁית הַשָּׁנָה וְעַד אַחֲרִית שָׁנָה:" (דברים, י"א, י"ב). משה המחוקק והנביא שמכונה במקרא "טוב", אף מכנה את ארץ ישראל בכנוי "ארץ טובה".

ארץ ישראל – תכונות רוחניות

לארץ ישראל תכונה שאינה מקבלת את אויבנו, לכן לא תמצא ארץ טובה ורחבה שהייתה נושבת ושוממת עד שבאו עם ישראל, אפרוחיה לתוכה.
ענת שרון-בלייס

ביוגרפיה

נולדה ברמת גן. גדלה באיראן, בה שהו הוריה במסגרת שליחות.
בוגרת תואר ראשון בספרות, תקשורת ומדע המדינה מאוניברסיטת תל אביב. למדה ולימודי יהדות במסגרת "קולות". היא בוגרת בית הספר לשירה הליקון.
מופע מוזיקה-מחול המבוסס על מחזור השירים שלה "מכתבים לאורפיאוס" הועלה בפסטיבל המוזיקה בכפר בלום 2004 ובמסגרת מופעי הפרינג` של משכן האופרה בתל אביב.
שרון-בלייס יוצרת בתחום הרדיו - תוכניות תיעודיות העוסקות בשירה ובספרות, קולאז`ים המשלבים טקסט ומוזיקה, ושיחות עם יוצרים שונים. תוכניותיה משודרות בקול ישראל. היא מלמדת תקשורת ורדיו במכללה האקדמית עמק יזרעאל, ומנהלת תחנת הרדיו "קול יזרעאל".

חיים אישיים

מתגוררת בעמק יזרעאל. נשואה ואם לבן.
ויטלי בויאלסקי

דינמו קייב

בויאלסקי גדל במחלקת הנוער של RVUFK קייב, ובהמשך עבר למחלקת הנוער של דינמו קייב מליגת העל האוקראינית. ב-21 בספטמבר 2011 ערך בויאלסקי את הופעת הבכורה שלו במועדון, כשנכנס כמחליף בדקה ה-85 בניצחון 3-2 על קרמין במסגרת שלב 32 הגדולות של הגביע האוקראיני. ב-26 במאי 2013 ערך בויאלסקי את הופעת הבכורה שלו בליגה, כשהחליף את אדמיר מחמדי בפתיחת המחצית השנייה בניצחון 3-0 על מטאלורג זפוריז'יה במסגרת המחזור ה-30 והאחרון בעונת 2012/2013.

ההשאלה להוברלה אוז'הורוד

בעונת 2013/2014 הושאל בויאלסקי להוברלה אוז'הורוד מליגת העל האוקראינית. ב-14 ביולי 2013 ערך בויאלסקי את הופעת הבכורה שלו במועדון, כשנכנס כמחליף בפתיחת המחצית השנייה בהפסד 2-0 לשחטאר דונצק במסגרת המחזור הראשון בליגה. ב-21 בספטמבר הבקיע בויאלסקי את שער הבכורה שלו במועדון, שער במשחק נגד ארסנל קייב. בסך הכל ערך בויאלסקי 20 הופעות ליגה בעונה זו, בה סיימה הוברלה אוז'הורוד במקום ה-12, והבקיע שלושה שערים.

החזרה לדינמו קייב

בעונת 2014/2015 חזר בויאלסקי לדינמו קייב. ב-2 באוקטובר 2014 ערך בויאלסקי את הופעת הבכורה שלו במסגרת אירופאית, כשנכנס כמחליף בדקה ה-76 בניצחון 3-1 על סטיאווה בוקרשט במסגרת המחזור השני בשלב הבתים של הליגה האירופית. ב-26 בפברואר 2015 הבקיע בויאלסקי את שער הבכורה שלו במועדון, שער בדקה ה-46 בניצחון 3-1 על גנגאן במסגרת משחק הגומלין של שלב 32 הגדולות של הליגה האירופית. בויאלסקי ערך שבע הופעות במפעל, בו הודחה קבוצתו בשלב רבע הגמר על ידי פיורנטינה. ב-1 במרץ הבקיע בויאלסקי את שער הבכורה שלו בליגה במדי המועדון, שער בדקה ה-79 בניצחון 3-0 על מטאליסט חרקוב במסגרת המחזור ה-15 בליגה. בסך הכל ערך בויאלסקי 11 הופעות ליגה בעונה זו, בה זכתה דינמו קייב באליפות אוקראינה, והבקיע שני שערים. ב-29 באפריל הורחק בויאלסקי לראשונה בקריירה, כשקיבל כרטיס צהוב שני בתוספת הזמן של המחצית השנייה בתיקו 0-0 נגד אולימפיק דונצק במסגרת משחק הגומלין של שלב חצי הגמר של הגביע האוקראיני. דינמו קייב עלתה לשלב הגמר ולבסוף זכתה בגביע, אך בויאלסקי החמיץ את משחק הגמר בשל ההרחקה.
בעונת 2015/2016, שהסתיימה גם היא בזכייתה של דינמו קייב באליפות אוקראינה, ערך בויאלסקי 18 הופעות ליגה והבקיע שני שערים. ב-16 בספטמבר 2015 ערך בויאלסקי את הופעת הבכורה שלו בליגת האלופות, כשנכנס כמחליף בדקה ה-67 והבקיע את שער הבכורה שלו בדקה ה-89 בתיקו 2-2 נגד פורטו במסגרת המחזור הראשון בשלב הבתים של עונת 2015/2016. דינמו קייב סיימה במקום השני בשלב הבתים, לאחר צ'לסי וכשהיא מקדימה את פורטו ואת מכבי תל אביב. היא הודחה בשלב שמינית הגמר לאחר הפסד 3-1 בסיכום שני המשחקים נגד מנצ'סטר סיטי, כשבויאלסקי מבקיע את השער היחיד לזכותה. הוא ערך שבע הופעות במפעל בעונה זו.
ב-16 ביולי 2016 שיחק בויאלסקי 68 דקות בניצחון על שחטאר דונצק בדו-קרב בעיטות עונשין במשחק הסופר קאפ האוקראיני. דינמו קייב סיימה אחרונה בשלב הבתים של ליגת האלופות לעונת 2016/2017, בבית שכלל את נאפולי, את בנפיקה ליסבון ואת בשיקטש. בויאלסקי ערך ארבע הופעות בשלב הבתים והבקיע שער אחד.

קריירה בינלאומית

בויאלסקי שיחק בכל שכבות הגיל של הנבחרות הלאומיות של אוקראינה. בנובמבר 2010 שיחק את משחקו הראשון בשורות נבחרת הנערים של אוקראינה. לאחר 8 משחרים במדי נבחרת הנערים עבר לנבחרת הנוער של אוקראינה. 
הוא שיחק בנבחרת הנוער במשך שנתיים שותף ב16 משחקים והבקיע 2 שערים. מנבחרת הנוער המשיך בויאלסקי לנבחרת הצעירה. הוא שיחק 9 משחקים, הבקיע שער 1. 
הוא זומן לראשונה לנבחרת הלאומית של אוקראינה בספטמבר 2016. משחקו הראשון במדי הנבחרת היה משחק מול נבחרת קוסובו במסגרת מוקדמות מונדיאל 2018.
גשם כבד עומד ליפול

מבנה השיר

השיר מבוסס על מבנה של שאלות ותשובות אשר מקובל בבלדות. בבית הראשון השאלה הנשאלת נוגעת למיקום שהיה בו הבן, בבית השני השאלה הנשאלת נוגעת למה שראה הבן, בבית השלישי השאלה הנשאלת נוגעת למי שפגש הבן ובבית הרביעי השאלה הנשאלת נוגעת למה ששמע הבן.
בפרט, קיים דמיון מובהק בין נוסחי השאלות בשיר לאלו בבלדה, לורד רנדל.
השיר מאופיין גם בחזרות (אנפורה). שתי השורות הראשונות בכל בית מוקדשות לשאלה הנשאלת אל הבן, ושתי השורות האחרונות מוקדשות לנבואה שגשם כבד עומד ליפול.

רקע היסטורי

השיר נכתב במהלך המלחמה הקרה בין ארצות הברית וברית המועצות, לפני משבר הטילים בקובה. בעת תקופה זו המתיחות בין שתי המעצמות הייתה רבה.

משמעות השיר

דילן באחת מהופעותיו אמר שב"גשם כבד" הוא מתכוון למשהו גדול שעומד להתרחש. בכך, השיר מתאר אזהרה לקראת סכנה עתידית.

ביקורות

השיר זוכה להערכה רבה, בין היתר, מגזין הרולינג סטונס הגדיר אותו כ"שיר המחאה הטוב ביותר". כמו כן, השיר זכה לביצועים רבים ומספר תרגומים. הזמרת פטי סמית ביצעה אותו ב-2016 בטקס שבו הוענק לדילן פרס נובל לספרות.

השיר בישראל

השיר תורגם פעמיים על ידי יהונתן גפן. גרסה אחת בוצעה על ידי הזמר דני ליטני במסגרת המופע "זה הכל בינתיים בינתיים זה הכל", והשנייה על ידי בנו, הזמר אביב גפן בשנת 2001 לכבוד יום הולדת ה-60 של בוב דילן. גרסה זו נכללה מאוחר יותר באלבומו של אביב "יומן מסע".
התרגום בביצועו של ליטני כולל ארבעה בתים, לעומת הביצוע של גפן שכולל שלושה בתים (הביצוע של דילן כולל שישה בתים).
עדו נחמני

ד"ר עדו נחמני (Ido Nachmany; נולד ב-1968) הוא כירורג ישראלי, מומחה לכירורגיה, השתלות איברים וכירורגיה היפטוביליארית, משנת 2013 מנהל מחלקה כירורגית ב' (מחלקת השתלות איברים והשתלות כבד) בבית החולים איכילוב
תחומי עניין מיוחדים - גידולים מורכבים בכבד, לבלב ודרכי מרה, שחזור כלי דם וכירורגיה זעיר-פולשנית (לפרוסקופיה וכירורגיה רובוטית).

ביוגרפיה

נחמני למד בבית הספר לרפואה באוניברסיטת תל אביב. בשנת 2006 סיים התמחות בכירורגיה כללית באיכילוב.
בין השנים 2008–2010 השתלם בהשתלות איברים במרכז ההשתלות ע"ש תומאס סטארזל באוניברסיטת פיטסבורג בפיטסבורג, פנסילבניה בארצות הברית ובהמשך השתלמות בניתוחי כבד, לבלב ודרכי מרה.
בין השנים 2010–2013 עבד נחמני ככירורג בכיר בבית החולים איכילוב.
בשנת 2013 מונה נחמני למנהל מחלקה כירורגית ב' (45 מיטות) בבית החולים איכילוב.
נחמני עוסק בהשתלות כבד וניתוחים לגידולי כבד, לבלב ודרכי מרה וגידולי יותרת הכליה. בנוסף עוסק נחמני בכירורגיה זעיר-פולשנית.
נחמני הוא מורה בלימודי המשך, החוג לכירורגיה, אוניברסיטת תל אביב
נחמני לא עוסק ברפואה פרטית
תיכון עירוני י"א

ייחודו של בית הספר

תיכון עירוני י"א בתל אביב הוא בית ספר ייחודי, בכך שלומדים בו תלמידים ממגוון גדול של רקעים חברתיים ותרבותיים, שלא מצאו את מקומם הראוי בבתי ספר אחרים, בגלל קשיים מיוחדים בלימודיהם. לרוב, הקשיים אותם חוו התלמידים נבעו מרקע חברתי, תרבותי או משפחתי שלא הכשיר אותם להצלחה בבית ספר עיוני ברמה המקובלת בישראל. בית הספר התיכון עירוני י"א מהווה בשביל התלמידים האלה הזדמנות שנייה (ולמעשה, אחרונה) לסיים את לימודיהם עם תעודת בגרות מלאה. בנוסף, בית הספר מהווה מסגרת שבה הם יכולים לקנות לעצמם ערכים ונורמות שיסייעו להם בחייהם הבוגרים.
בבית הספר עובד צוות חינוכי מקצועי ומיומן במיוחד בכל הקשור לתכנים לימודיים ולבניית תוכניות לימודים. בית הספר עושה מאמץ מיוחד, יחסית לבתי ספר רגילים, כדי שכל תלמיד ותלמידה המסוגלים לכך יממשו את היכולת הטמונה בהם, לדעתם של אנשי הצוות החינוכי. מאמץ זה מתבטא ביחס אישי במיוחד; התחשבות ברקעם המיוחד של התלמידים; תמיכה ועידוד באמצעים מגוונים, כולל תמיכה רגשית אינטנסיבית, מעבר למקובל בבתי ספר תיכוניים; עזרה של חונכים ומתנדבים; ועוד.
בית הספר שוכן ברחוב שטריקר 19, בצפון תל אביב, במתחם ששימש בעבר את בית החולים הירקון. בחלק הדרומי של המתחם שוכן הבניין החדש של הקונסרבטוריון הישראלי למוזיקה תל אביב.

משמעת

כדי להביא את ההשקעה בכל תלמיד לידי מימוש, וכאמצעי להקניית ערך האחריות, נהוגה בבית הספר משמעת קפדנית. המשמעת הנדרשת מכל תלמיד מתבטאת בהקפדה על הגעה בזמן לשיעורים, אפס סובלנות לאלימות, איסור על שימוש בטלפונים בזמן השיעור, ועוד. דווקא בגלל אי-ההצלחה של התלמידים להגיע להישגים אקדמיים בעבר - כללים אלה נאכפים בקפדנות על ידי המורים, מתוך הסכמה והכרה של התלמידים בחשיבותם.

התלמידים

בבית הספר לומדים כיום כ-300 תלמידות ותלמידים בשכבות ט' עד י"ב. התלמידים באים ממגוון של סביבות תרבותיות, כגון: משפחות של עובדים זרים, שכונות שבהן רמת הלימודים נמוכה ביחס לממוצע, בעיקר בדרום תל אביב, יפו ופרוורי העיר, אך עם זאת כשליש מהתלמידים מגיעים משכונות צפוניות. כמו כן יש בבית הספר מגוון של לאומים ובהם: יהודים תושבי כל השכונות, ערבים תושבי יפו והשכונות הדרומיות, ובני עובדים מארצות חוץ.
הפועל רחובות (כדורגל)

היסטוריה

מועדון הספורט של הפועל רחובות הוקם ב-1926, וב-1933 הוקמה קבוצת הכדורגל תחת המועדון. משחקה הרשמי הראשון של הקבוצה התרחש בשנת הקמתה, נגד המועדון הוותיק יחסית הפועל ירושלים. הקבוצה שיחקה בעיקר בליגות הנמוכות בתקופת המנדט עד שבעונת 1943/1944 הצליחה להגיע לליגה הבכירה וסיימה במקום העשירי מתוך 14 קבוצות ושיחקה בליגה הבכירה במשך 3 עונות רצופות עד 1946/1947 אז סיימה במקום ה13 הלפני אחרון וירדה לליגת המשנה.
לאחר הקמת מדינת ישראל ופתיחת הליגה הישראלית, המועדון התחרה ב"ליגה המאוחדת" הזמנית (ליגת המשנה) וסיימה במקום השני במחוז ירושלים / דרום והוצבה בליגה ב' בעונה לאחר מכן. בעונת 1953/1954 התחרתה עם בית"ר ירושלים האנונימית יחסית בתקופה זו על עלייה לליגה הבכירה והייתה זקוקה לתיקו על מנת להבטיח עלייתה לליגה העליונה, אך הפסידה במשחק האחרון 2:1 לבית"ר שעלתה על חשבונה בפעם הראשונה לליגה הבכירה. בעונה זו אף הוכללו שניים משחקניה בסגל נבחרת ישראל, אברהם גינזבורג ומאיר טוביאס.
הקבוצה המשיכה לשחק בליגת המשנה וניסתה לעלות ללא הצלחה לליגה הבכירה. בעונת 1961/1962 הקבוצה אף נשרה לליגה השלישית (ליגה ב') מהמקום האחרון בליגה א'. בעונה שלאחר מכן, מועדון אחר מהעיר רחובות הפועל מרמורק, הצליח לעלות לליגה א' והפך להיות המועדון הבכיר בעיר בשנים הבאות. בקיץ 1968, עקב קשיים כלכליים, שני המועדונים הפועל רחובות והפועל מרמורק התאחדו להקמת מועדון חדש הפועל מרמורק-רחובות והקבוצה חדלה מלהתקיים באופן עצמאי. למרות האיחוד עם מרמורק, זכויות המועדון עברו דווקא להפועל קריית גת שלקחה את מקומה של הפועל רחובות בליגה ב' ואף שיחקה בשם "הפועל קריית גת רחובות". לאחר מכן נעלמה הקבוצה ממפת הכדורגל הישראלי.
מרשל לנקסטר

ביוגרפיה

לנקסטר נולד במקלספילד שבצ'שייר. הוא הופיע בדרמות טלוויזיוניות בהן "קורוניישן סטריט", "הולבי סיטי", "האגמים", ו-"Family Affairs". תפקידו הידוע ביותר הוא בדמות כריס סקלטון בסדרות הדרמה המשטרתית "חיים על מאדים" ו"אפר לאפר". הסדרה הראשונה מתרחשת ב-1973, והשנייה מתרחשת בשנים 1981 עד 1983.
הוא היה חבר בלהקות התיאטרון "SCAMPS Youth Company", תיאטרון "Paragon Youth Theatre", ו-"Macclesfield Amateur Dramatic Society". עד אוגוסט 2008 כיכב בהפקה של תיאטרון יורק רויאל לעיבוד של מייק קני לספר "ילדי המסילה" לצדם של קולין טרנט ושרה קווינטרל במוזיאון הרכבת הלאומי. ללנקסטר יש עין אחת ירוקה ועין אחת כחולה, תופעה הידועה בשם הטרוכרומיה. בינואר 2013 הקים חברת בנייה משלו בשם "Marshall Lancaster Plastering" והוא עובד כקבלן במקלספילד ובסביבותיה.